**Povzetek revizijskega poročila *Pravilnost financiranja volilne kampanje liste kandidatov Slovenska nacionalna stranka – SNS na volitvah poslancev iz Republike Slovenije v Evropski parlament v letu 2019***

Računsko sodišče je izvedlo revizijo *pravilnosti financiranja volilne kampanje liste kandidatov Slovenska nacionalna stranka – SNS za volitve poslancev iz Republike Slovenije v Evropski parlament v letu 2019,* ki jo je organizirala politična stranka Slovenska nacionalna stranka.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Slovenska nacionalna stranka izreklo *pozitivno mnenje*.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki Slovenska nacionalna stranka izreklo *mnenje s pridržkom*.

Računsko sodišče ni moglo pridobiti ustreznih in zadostnih dokazov, na podlagi katerih bi bilo mogoče potrditi, da je bilo zbiranje sredstev politične stranke Slovenska nacionalna stranka za volilno kampanjo v primeru oglaševanja na LED-zaslonih skladno z Zakonom o volilni in referendumski kampanji.

Ljubljana, 23. marca 2020